අරාං ඇන්ඩ් ද මැජිස්ට්‍රේට්

***අරාං ඇන්ඩ් ද මැජිස්ට්‍රේට්*** (; හෙවත් ***ටේල් ඔෆ් අරාං***) යනු 2012දී විකාශය වූ දකුණු කොරියානු ඓතිහාසික රූපවාහිනී කතාමාලාවකි. මෙහි ප්‍රධාන චරිත ලී ජූන්-ගි, ෂින් මින්-ආ සහ යොන් වූ-ජින් විසින් නිරූපණය කරනු ලබයි. මෙම කාලාන්තර ත්‍රාසජනක-ප්‍රේම කතාමාලාව සඳහා පාදක වී ඇත්තේ අසාධාරණ අයුරින් මියයාම නිසා නැවත භූතයකුව ඉපිද සිය මරණය පිළිබඳ අනාවරණයට පැමිණෙන අරාං පිළිබඳ ජනකථාවයි. MBC නාළිකාව ඔස්සේ 2012 අගෝස්තු 15 සිට ඔක්තෝබර් 18 දක්වා විකාශය වූ මෙය බදාදා සහ ප්‍රහස්පතින්දා දිනවල 21:55ට කථාංග 20කින් යුතුව විකාශය කෙරිණි.

## කථා පුවත
සිය මව මිර්යැං ගම්මානයේ සිටින බවට වූ කටකතා අසා, වංශවතකු වූ කිම් ඉයුන්-ඕ (ලී ජොං-ගි) සිය මව සොයමින් නගරයට පැමිණෙයි. ඔහුට භූතාත්ම ශ්‍රවණයට, දැකීමට සහ ස්පර්ශ කිරීමට විශේෂ හැකියාවක් පවතී. නමුත් ඔහු ඒ බව කිසිවකුටවත් හෙළි නොකරන්නේ අන්‍යන්ගෙන් තමන්ට බාධා වේ යැයි සිතා ය.

භූතාත්මයක් බවට පත්ව සිටින අරාං (ෂින් මින්-ආ) හට සිය මතකයන් සියල්ල අහිමි වී ඇති අතර, තමන්ගේ මරණය සිදු වූ ආකාරය සොයාගන්නා තෙක් ඇයට සැනසීමක් නොවී ය. විනිසුරුවරුන් තිදෙනකු ඉදිරියේ ඇය පෙනී සිටිය ද, ඔවුන් කිසිවකුට ඇයව දැකගත හැකි වූයේ නැත. ඉයුන්-ඕ හට තමන්ව දැකගත හැකි බව ඇය දැනගන්නා විට, ඇය ඔහුගෙන් උපකාර ඉල්ලා සිටියි.

පළමුව, ඉයුන්-ඕ ඇගේ ඉල්ලීම ප්‍රතික්ෂේප කරයි. නමුත් ඔහු අවසන් වර මුණගැසුණු අවස්ථාවේ මවට ලබාදුන් විශේෂ ආකාරයේ කොණ්ඩාකටුවක් අරාං සතුව තිබෙනු දැක ඔහු සිය අදහස වෙනස් කරගනියි. ඔහු විශ්වාස කළේ තමන් ඇයට උපකාර කළහොත්, අරාංට සිය මතකයන් යළි අවදිකොට ගෙන සිය මව පිළිබඳ තොරතුරු සොයාගත හැකි වන බවයි. ඔහු ඇයව ඇවිස්සීමට සිතා (ආදරණීයව) ඇයට “විස්මෘතිය” යන නාමය තබයි. නගරයේ නව විනිසුරුවරයා වශයෙන් ඔහු, ඇගේ මරණය වටා වූ සිදුවීම් සොයාබැලීම සඳහා ඇය සමග එක්ව කටයුතු කරයි. මෙය අද්භූත වංශවතකු වූ ජූ-වල් ද සම්බන්ධ බව පෙනෙයි. මෙහි දී ඔහුට අරාංව, ප්‍රාදේශීය ප්‍රධාන භූත මාරයකු වූ මු-යොංට හසු නොවී රැකගැනීමට ද සිදු වේ.

අරාං සහ ඉයුන්-ඕ ගවේෂණයෙහි යෙදෙන විට ඔවුනට ජේඩ් අධිරාජයා සහ යොම්-රා ව ද මුණගැසෙන අතර, මිර්යැංහි සිදුවීම් මතුපිටින් පෙනෙනවාට වඩා බිහිසුණු බව ඔවුනට හැ‍ඟෙයි.

## චරිත නිරූපණය
*ලී ජූන්-ගි, කිම් ඉයුන්-ඕ ලෙස
*ෂින් මින්-ආ, අරාං/ලී සෝ-රිම් ලෙස
*යොන් වූ-ජින්, ජූ-වල් ලෙස
*හ්වං බෝ-රා, බං-වූල් යකැදුරු ලෙස
*ක්වොන් ඕ-ජූං, දොල්-ස්වේ ලෙස; ඉයුන්-ඕගේ සේවකයා
*හන් ජුං-සූ, මු-යොං ලෙස; ප්‍රධාන භූත මාරයා
*කං මූන්-යොං, සියෝ ආර්යාව ලෙස; ඉයුන්-ඕගේ මව
*කිම් යොං-ගුන්, චෝයි ආර්යාව ලෙස
*යූ ස්‍යුං-හෝ, ජේඩ් අධිරාජයා ලෙස; දෙව්ලොව රජු
*පාක් ජුන්-ග්‍යු, යම රජු ලෙස; පාතාල ලෝකයේ රජ
*ජුං සූ-යොං, බං-වූල්ගේ සේවාලාභියා ලෙස (පසුබිම් චරිතය, කථාංගය 1)
*ඉම් හ්‍යුන්-සික්, භූතාත්මයක් ලෙස (පසුබිම් චරිතය, කථාංගය 2)
*‍ජොං බෝ-සොක්, ගුරුවරයකු ලෙස (පසුබිම් චරිතය, කථාංගය 14)
*ලී සුං-මින්, දොරටුපාලකයකු ලෙස (පසුබිම් චරිතය, කථාංගය 20)

## පසුබිම
මෙම කතාමාලාව සඳහා පාදක කොටගෙන ඇත්තේ ප්‍රකට ජනකථාවකි. මෙහි පැවසෙන්නේ මෙයයි: ජොසොන් යුගයේ මිර්යැං නගරයේ විසූ විනිසුරුවරකුගේ දියණියක වූ අරාං පවිත්‍ර, රූමත්, කරුණාබර හදවතැති දැරියක වූවා ය. මව නොමැතිව හැදීවැඩුණු ඇයට කෲර ආරක්ෂකයකු විය. ඔහු බෙක්ගා නැමැති සේවකයකු ලවා ඇයව දූෂණය කරවා, විනාශ කරවී ය. ඔහු ඇයට පහර දෙන විට ඇය විරෝධය පාන්නට වූ හෙයින් ඔහු පිහියෙන් ඇන ඇයව මරාදැමී ය. ඇගේ සිරුර දිරායාම පිණිස කැලයේ දමා යන ලදී. සිය දියණිය මිනිසකු සමග පලාගොස් ඇතැයි සිතූ ඇගේ පියා විනිසුරු තනතුරෙන් ඉල්ලා අස් වූ අතර, දැඩි අවමානයට පත් විය. ජනප්‍රවාදය අනුව මිර්යැං වෙත නව විනිසුරුවරයකු පැමිණෙන සෑම විටදී ම, පෙනී සිටින අරාංගේ භූතාත්මය ඔහුට සිය කථාව පැවසීමට තැත්කළත්, ඔවුහු බියෙන් පලා යති. නමුත් එක්දිනක් නගරයට නව විනිසුරුවරයකු පැමිණියේ ය. ලී සං-සා නැමැති තරුණයකු වූ ඔහු ඉදිරියේ ද අරාං පෙර පරිදිම පෙනීසිටියා ය. නමුත් මේ මිනිසා පලාගියේ නැත. අරාං කෙරෙහි අනුකම්පා සහගත වූ ඔහු ඇගේ ඝාතකයා සොයා ඇගේ මරණයේ පලිය ගැනීමට පොරොන්දු විය. ලී සං-සා විසින් බෙක්ගාව අල්ලාගත් අතර ඔහුට මරණ දඬුවම ලබාදිණි. ඉන් අනතුරුවට, අරාංගේ ආත්මය නගරයට නැවත කරදර කළේ නැත.

## නිෂ්පාදනය
2012 පෙබරවාරි මස යුධ සේවයෙන් ඉවත් වීමෙන් පසු මෙම කතාමාලාව ජී ජූන්-ගිගේ කලාදිවියේ යළි පැමිණීම සනිටුහන් කළේ ය. මෙම කතාමාලාව ෂින් මින්-ආගේ ප්‍රථම ඓතිහාසික ටෙලිනාට්‍ය අත්දැකීම වූ අතර 2010දී *මයි ගර්ල්ෆ්‍රෙන්ඩ් ඊස් අ නයින්-ටේල්ඩ් ෆොක්ස්* කතාමාලාවෙන් පසු යළි රූපවාහිනී තිරයේ පෙනී සිටින අවස්ථාව ද විය.

මෙම කතාමාලාව රූගත කෙරුණේ ග්යොංගි පළාතේ MBC ඩ්‍රාමියා ටෙලිසිනමා ගම්මානයේ ය. පළමු තිරය පිටුපස ඡායාරූප මුදාහරින ලද්දේ 2012 ජූනි 22 දින ය. එහි දී මුදාහැරුණේ මැයි 23 දින නම්යංජුහි රූගත කිරීම් අතරතුර ගත් ඡායාරූප ය. ඉන් පසුව, 2012 ජූලි 11 දින තවත් ඡායාරූප මුදාහැරුණු අතර එමගින් ක්‍රියාදාම දර්ශන සහ ප්‍රධාන චරිත දෙකෙහි සමීප දසුන්, විශේෂයෙන්ම ලී සහ ෂින් වැතිර සිටින අවස්ථා නිරූපණය විණි.

කතාමාලාව විකාශය ඇරඹීමට පෙර MBC නාළිකාව 2012 අගෝස්තු 8 දින විශේෂ කථාංගයක් විකාශය කළ අතර එය *හව් ටු එන්ජෝයි අරාං ඇන්ඩ් ද මැජිස්ට්‍රේට් 100 ටයිම්ස් මෝ* යනුවෙන් නම්කොට තිබිණි. මෙහි පෙර නොදුටු වීඩියෝ දර්ශන ඛණ්ඩ, තිරය පිටුපස විශේෂ සිදුවීම් සහ චරිත හා ඒවායේ සම්බන්ධතා පිළිබඳ විස්තරාත්මක වාර්තාවක් අඩංගු විය. MBC ආයතනය විසින් 2007දී *ද ලෙජන්ඩ්* නැමැති කතාමාලාවෙන් පසු වසර පහක් පුරාවට නිෂ්පාදනය කළ පළමු විශේෂ නාට්‍යය ද මෙම කතාමාලාවයි.

මෙම නාට්‍යයේ අයිතිය ජපානයට අලෙවි කළ අතර එහිදී එක් කථාංගයකට වොන් මිලියන 200 බැගින්, කථාංග 20කින් යුත් කථාමාලාව සඳහා වොන් බිලියන 4ක වාර්තාගත ආදායමක් හිමි විය. මෙය එතෙක් MBC ආයතනයට කථාංගයක් වෙනුවෙන් ඉහළම ආදායමක් හිමි කරදුන් *මූන් එම්බ්‍රසිං ද සන්* කතාමාලාවේ ආදායම ඉක්මවා යාමට සමත් විය.

## ඇගයුම් 
AGB නීල්සන් මාධ්‍ය පර්යේෂණ ආයතනය අනුව, මෙහි ආරම්භක කථාංගයම සියයට 13.3ක දීපව්‍යාප්ත ප්‍රේක්ෂක ප්‍රතිශතයක් හිමි කරගැනීමට සමත් විය. එය එහි ප්‍රතිවාදියා වූ SBS නාළිකා‍වේ *ටු ද බියුටිෆුල් යූ* කතාමාලාව හිමිකරගත් 7.4ක ප්‍රතිශතය මෙන් දෙගුණයක් පමණ වේ. නමුත් 19.4ක ප්‍රතිශතයක් හිමි කරගත් KBS නාළිකාවේ *බ්‍රයිඩල් මාස්ක්* කතාමාලාවට පසුපසින් විය. නමුත් එහි අගය එයට පෙර විකාශය වූ එහි පූර්වප්‍රාප්තික *අයි ඩූ, අයි ඩූ* කතාමාලාවේ අවසන් කථාංගයට වඩා 4.2ක් වැඩි ප්‍රතිශතයකි.

## සම්මාන
*2012, 20වන කොරියානු සංස්කෘතික සහ රසවින්දන සම්මාන: හොඳම සහාය නළුවා - ක්වොන් ඕ-ජූං
*2012 MBC නාට්‍ය සම්මාන: හොඳම යුවළ සම්මානය - ලී ජූන්-ගි සහ ෂින් මින්-ආ
*2013 සෝල් අන්තර්ජාතික නාට්‍ය සම්මාන: කැපීපෙනෙන කොරියානු නාට්‍ය නළුවා - ලී ජූන්-ගි
*2013 සෝල් අන්තර්ජාතික නාට්‍ය සම්මාන: විශිෂ්ටතම කොරියානු නාට්‍යය

## අන්තර්ජාතික විකාශය
* පිලිපීනයේ GMA නෙට්වර්ක් ජාලය මගින් 2014 ජනවාරි 20 සිට මාර්තු 14 දක්වා මෙම කතාමාලාව *ටේල් ඔෆ් අරාං: අ ලව් විතවුට් එන්ඩ්* යන තෝමාව ඔස්සේ විකාශය කරන ලදී.
* ජපානය තුළ DATV නැමැති කේබල් නාළිකාව ඔස්සේ මෙය විකාශය විය.
* වියට්නාමය තුළ VTC9 - ලෙට්'ස් වියෙට් නාළිකාව මගින් 2012 ජූනි 18 දින මෙය **Arang sử đạo truyện** යන තේමාව ඔස්සේ විකාශය ඇරඹී ය.
* තායිලන්තයේ වර්ක්පොයින්ට් ටීවී නාළිකාව මගින් 2015 ජනවාරි 5 සිට *อารัง ภูติสาวรักนิรันดร์* (*අරාං ෆුත් සව් රක් නිරාන්*, අරුත; *අරාං: භූත යුවති‍යගේ සදාතන ප්‍රේමය*) යන තේමාව ඔස්සේ මෙම කතාමාලාව විකාශය කරන ලදී.
* මැලේසියාවේ NTV7 නැමැති කේබල් නාළිකාව මගින් ද මෙය විකාශය කරන ලදී.

## මූලාශ්‍ර
## බාහිර සබැඳි
* *අරාං ඇන්ඩ් ද මැජිස්ට්‍රේට්* නිල MBC වෙබ්අඩවිය 
* *ටේල් ඔෆ් අරාං*ට MBC ග්ලෝබල් මීඩියාහි ඇති ගිණුම
* *අරාං ඇන්ඩ් ද මැජිස්ට්‍රේට්*ට හන්සිනෙමාහි ඇති ගිණුම
* 

ප්‍රවර්ගය:2010 දශකය තුළ දකුණු කොරියානු රූපවාහිනී කතාමාලා